Dragi učenici!

**Na početku evo točnih odgovora jučerašnjih zadataka o imperativu.**

**1.** **Ne daj** da te ujutro roditelji tjeraju da ustaneš. **Ne dopusti** da ti prekinu san.

 Tko nije dovršio san, cijelog dana djeluje umorno, pospano i izgubljeno**. Ne**

 **dopusti** ni budilici da te budi. Od zvonjave metala možeš se lako razboljeti.

 **Čuvaj** živce i srce, osobito srce, trebat će ti za nešto ljepše. **Probudi se** sam!

 **Neka** tvoj san **prestane** tvojom voljom. I **neka** dan tvojom voljom **počne**.

 **Neka** ti to **postane** navikom. Vidjet ćeš, posve ćeš se drukčije osjećati.

**2.** Mlijeko **zagrij** tako da ne bude prevruće ni prehladno.

 U toplo mlijeko **namrvi** kvasac te lagano **promiješaj**.

 Zatim **poklopi** i **čekaj** da se na površini mlijeka pojavi kvasac.

 Tada polako **ulij** mlijeko s kvascem u udubinu u sredini brašna.

 Tijesto **mijesimo** lagano kako bi se lijepo dignulo.

 (ovdje je isti oblik kao u prezentu)

**3. Doručkuj** kao kralj, **ručaj** kao bogataš, **večeraj** kao siromah!

 **Podijeli** kruh svoj s gladnima!

 Kakav si pri jelu, **budi** takav i pri djelu!

 Ako si neraspoložen ili ti je dosadno, **iziđi** iz kuće i **prošeći** do šume.

 **Ne uništavajmo** prirodu, **čuvajmo** ju za svoje potomke.

 I prijatelji **neka pođu** s nama pa će nam biti zabavnije.

 **Ponesite** sa sobom i loptu pa **igrajte** nogomet u prirodi.

 **Vozite** bicikl polako, a oni **neka hodaju** uz vas.

Danas ćemo na satu interpretirati jedan tekst.

Otvorite čitanku na str. 158.

**Napišite u bilježnice naslov i ime pisca.**

Seljačka buna

 August Šenoa

– ulomak iz povijesnoga romana

**Pročitajte ulomak iz romana (od 158. do 160. str.) i u svoje bilježnice odgovorite punim rečenicama na sljedeća pitanja. Točne odgovore dobit ćete sutra pa ćete moći provjeriti njihovu točnost.**

1. Koje se dvije povijesne osobe spominju u romanu?

2. Koju je nepravdu Tahi učinio seljaku?

3. Od čega je i kako Gubec spasio ženu s djetetom?

4. Objasni zašto je Gubec došao k Tahiju.

5. Tko potiče Tahija da bude još okrutniji i nemilosrdniji?

6. Kako Gubec reagira kad ga je Tahi želio udariti bičem?